# Aalborg kloster

### Fra Wikipedia, den frie encyklopædi

Aalborg kloster i slutningen af 1800-tallet

Aalborg Kloster blev oprettet som et helligåndshus den 20. august 1431. I 1451 blev helligåndshuset optaget i Helligåndsordenen, en katolsk klosterorden oprettet i Montpellier i Frankrig, som havde til formål at tage sig af samfundets svage, skrøbelige og ældre medborgere - samt tage sig af hittebørn. Helligåndsklosteret i Aalborg lededes af en prior - og klosteret var underlagt moderklosteret i Rom, Santo Spirito in Sassia, som lededes af en stormester.

Helligåndsklosteret i Aalborg overgik efter reformationen til at være stiftshospital - siden 1953 under navnet Aalborg Kloster, Helligaandsklosteret i Aalborg. Aalborg Kloster er i dag bolig for ældre medborgere, som bor i selvstændige boliger i de gamle klosterbygninger, de ældste beboede bygninger i Nordjylland.

Aalborg Kloster ledes af en bestyrelse, som består af biskoppen over Aalborg Stift, stiftamtmanden over Nordjyllands Statsamt, borgmesteren i Aalborg, sognepræsten ved Vor Frue Kirke, domprovsten ved Aalborg Domsogn og politimesteren i Aalborg. Den daglige ledelse varetages af en klosterforstander. Klosterforstanderen er kongelig udnævnt, og Aalborg Kloster nyder det privilegium at flage med splitflag.

I de gamle bygninger havde Aalborg Katedralskole til huse fra 1554 til 1848, og under Anden Verdenskrig oprettedes Churchillklubben, den første, organiserede modstandsbevægelse mod besættelsesmagten, i klosteret. Aalborgs første bibliotek har været i klosterets bygninger, Landemodet har været afholdt her, ligesom tamperretten i mange år foregik i klosterbygningerne.

Hentet fra "http://da.wikipedia.org../../../a/a/l/Aalborg_kloster.html"

Kategorier: Aalborg | Danske klostre

##### Views

- Artikel
- Diskussion
- Nuværende version

##### Søg

##### Andre sprog

- English